S-312/2007

Mál þetta höfðaði lögreglustjórinn í Borgarnesi með ákæru 18. október 2007 á hendur ákærða, S-kk-þgf Á-kk-þgf M-kk-þgf, kt. ..., Boðagranda 1 í Reykjavík. Málið var dómtekið 3. mars 2008.

Í ákæruskjali segir að málið sé höfðað gegn ákærða „fyrir umferðarlagabrot með því að hafa fimmtudaginn 6. september 2007, ekið bifreiðinni SX-547 undir áhrifum áfengis (vínandamagn í blóði 0,76 prómill) vestur Vesturlandsveg frá Skarðshamarsfljóti og síðan eftir afleggjara að veiðihúsi við Norðurá, Rjúpnahæð, þar sem lögreglan stöðvaði aksturinn.

Telst þetta varða við 1., sbr. 2. mgr. 45. gr., sbr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga.“

Ákærði krefst þess að hann verði sýknaður af kröfum ákæruvaldsins og að sakarkostnaður verði felldur á ríkissjóð.

I.

Hinn 6. september 2007, kl. 19.10, var Þ-kk-nf J-kk-nf við eftirlit á lögreglubifreið á Vesturlandsvegi þegar hann veitti athygli bifreiðinni SX-547, sem ekið var til vesturs frá bænum Tröð, skammt fyrir sunnan Bifröst. Veitt lögreglumaðurinn bifreiðinni eftirför og stöðvaði akstur hennar á afleggjaranum að veiðihúsinu við Norðurá. Ökumaður bifreiðarinnar reyndist vera ákærði og vaknaði sá grunur að hann væri undir áhrifum áfengis. Gekkst ákærði undir öndunarpróf og gaf niðurstaða þess tilefni til frekari rannsóknar.

Ákærði var handtekinn á vettvangi og færður yfir í lögreglubifreiðina. Honum var síðan ekið á lögreglustöðina í Borgarnesi og þar var dregið úr honum blóð í þágu rannsóknar málsins. Reyndist magn alkóhóls í blóðinu vera 0,76‰ að teknu tilliti til vikmarka (0,85–0,09).

II.

Ákærði var yfirheyrður á lögreglustöðinni í Borgarnesi í kjölfar handtöku og kvaðst hann þá hafa drukkið um tvo bjóra eftir hádegi. Aðspurður sagðist ákærði ekki hafa fundið til áfengisáhrifa við aksturinn. Um ferðir sína sagði ákærði að hann hefði verið að koma frá Skarðshamarsfljóti og verið á leið að Hótel Borgarnesi með viðkomu í veiðihúsi Norðurár.

Fyrir dómi greindi ákærði frá því að hann hefði fyrr um daginn verið að leiðbeina tveimur lögmönnum við veiðar í Norðurá. Þegar líða tók á daginn kvaðst ákærði hafa yfirgefið lögmennina og haldið áleiðis til Borgarness þar sem hann hefði átt pantað hótelherbergi. Tók ákærði fram að sér hefði liðið illa vegna hita og lungnakvefs, en af því tilefni hefði hann tekið inn sterk sýklalyf. Einnig sagði ákærði að hann hefði tekið inn önnur lyf vegna ýmissa sjúkdóma. Um framhaldið sagði ákærði að lögregla hefði stöðvað för hans og fært hann á lögreglustöðina í Borgarnesi. Ákærði kannaðist við að hafa drukkið eina og hálfa dós af stærri gerðinni af áfengum bjór en tók fram að sú drykkja hefði farið fram á löngum tíma fyrr um daginn. Fullyrti ákærði að hann hefði verið allsgáður við aksturinn með fulla dómgreind og ekki fundið til neinna áfengisáhrifa.

III.

Fyrir dómi gaf skýrslu J-kk-nf K-kk-nf, dósent í eiturefnafræði, sem starfar hjá Rannsóknastofu Háskóla Íslands í lyfja- og eiturefnafræði, en rannsóknastofan mældi alkóhól í blóði ákærða. Hjá sérfræðingnum kom fram að ekki væri þekkt að sýklalyfið Amoxiklaf, sem ákærði tók á þessum tíma, gæti haft áhrif á mælingu alkóhóls í blóði eða áhrif þess. Þetta ætti jafnframt almennt við um sýklalyf. Um þunglyndislyfið Cipralex sagði sérfræðingurinn að það gæti hugsanlega aukið áhrif alkóhóls og það gerð klárlega lyfið Phenergan, sem er við ógleði. Hvorugt þessara lyfja hefðu hins vegar áhrif á alkóhólmælingu. Þá sagði sérfræðingurinn að lyfið Hexanurat við þvagsýrugigt, Cozar Comp við of háum blóðþrýstingi og magalyfið Nexium hefðu ekki áhrif á mælingu alkóhóls í blóði. Loks sagði sérfræðingurinn að hækkun á þvagsýru hjá ákærða eða lifrarsjúkdómur gætu engu breytt um mælingu alkóhóls í blóði.

IV.

Ákærði hefur fyrir dómi kannast við að hafa ekið bifreiðinni SX-547 þá leið sem lýst er í ákæru að kvöldi fimmtudagsins 6. september 2007, en lögregla stöðvaði aksturinn nærri veiðihúsi Norðurár. Þá hefur ákærði greint frá því að fyrr um daginn hafi hann drukkið eina og hálfa bjórdós. Sú drykkja hafi hins vegar farið fram á löngu tímabili og engu breytt um aksturshæfni ákærða.

Samkvæmt 1. mgr. 45. gr. umferðarlaga, nr. 50/1987, má enginn stjórna eða reyna að stjórna vélknúnu ökutæki, ef hann er undir áhrifum áfengis. Ef vínandamagn í blóði ökumanns nemur 0,5‰ en er minna en 1,20‰ telst hann ekki geta stjórnað ökutæki örugglega, sbr. 2. mgr. sömu greinar.

Í blóði ákærða, sem dregið var úr honum í kjölfar þess að hann var handtekinn eftir að lögregla stöðvaði akstur hans, mældist magn áfengis 0,76‰ að teknu tilliti til vikmarka. Í vætti J-kk-ef K-kk-ef, dósents í eiturefnafræði, kom fram að ekkert af þeim lyfjum sem ákærði segist hafa tekið á þessum tíma geti breytt neinu um mælingu á magni áfengis í blóði hans. Hefur því ekkert komið fram sem rýrir sönnunargildi mælingarinnar. Að þessu virtu er sannað að ákærði hafi ekið undir áhrifum áfengis og varðar brot hans við fyrrgreind ákvæði umferðarlaga. Hefur ákærði því unnið sér til refsingar samkvæmt 1. mgr. 100. gr. sömu laga.

Samkvæmt sakavottorði hefur ákærði ekki áður framið brot sem haft geta áhrif við ákvörðun viðurlaga.

Refsing ákærða þykir hæfilega ákveðin 90.000 króna sekt og komi átta daga fangelsi í stað sektarinnar verði hún ekki greidd innan fjögurra vikna frá birtingu dómsins.

Þá verður ákærði með vísan til 101. og 102. gr. umferðarlaga sviptur ökurétti í sex mánuði frá birtingu dómsins að telja.

Loks verður ákærði samkvæmt 1. mgr. 165. gr. laga um meðferð opinberra mála, nr. 19/1991, dæmdur til greiðslu sakarkostnaðar samkvæmt yfirliti lögreglu um sakarkostnað og ákvörðun dómsins um málsvarnarlaun verjanda, sem ákveðin eru að meðtöldum virðisaukaskatti, svo sem greinir í dómsorði.

D Ó M S O R Ð:

Ákærði, S-kk-nf Á-kk-nf M-kk-nf, greiði 90.000 króna sekt til ríkissjóðs og komi átta daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í sex mánuði frá birtingu dómsins að telja.

Ákærði greiði 163.947 krónur í sakarkostnað, þar með talin málsvarnarlaun skipaðs verjanda síns, H-kk-ef E-kk-ef, hæstaréttarlögmanns, 139.440 krónur.

B-kk-nf B-kk-nf